recursal/SuperWikiNEXT-32B huggingface dataset:
**பள்ளித்தனம் லூகா மத்தாய் (Pallithanam Luca Matthai)** பள்ளித்தனத்து மாதச்சன் என்றும் அழைக்கப்படும் இவர், 1880 இல் பிரிட்டிசு இந்தியாவின் குட்டநாட்டின் கைனாடி என்ற கிராமத்தில் பிறந்தார். 

குட்டநாட்டில் உள்ள ஏரி சாகுபடியின் ( வேம்பநாட்டு ஏரியிலிருந்து சாகுபடி நிலத்தை மீட்டெடுப்பது) முன்னோடிகளில் இவரது தந்தை மத்தாய் லூகா பள்ளித்தனம் இருந்தார்.  இவரது தந்தையின் மரணத்திற்கு பின்னர் குடும்பத்தின் நிலங்கள் 18 வயதான லூகா மத்தாய்க்கு வழங்கப்பட்டது.

எரி நில மீட்டெடுப்பு
--------------------

மொத்த காயல் நிலத்தின் மூன்றில் ஒரு பங்கின் மீட்பு நடவடிக்கைகளுக்கு மத்தாய் தலைமை தாங்கினார். காயல் சாகுபடியின் இவரது முதல் முயற்சி செறுகரை ஏரி மீட்டெடுப்பதாகும். 

1898-1904 காலப்பகுதியில், இவர் பள்ளித்தனம் மூவாயிரம் ஏரியையும், மடத்தில் ஏரியையும் மீட்டெடுத்தார். ஆனால் 1904 ஆம் ஆண்டில் திருவிதாங்கூர் ராஜா மீட்புக்கு தடை விதித்ததால் மேலும் முன்னேற முடியவில்லை. இந்த தடை 1914 இல் நீக்கப்பட்டது. அதன் பிறகு மத்தாயும் குட்டநாட்டில் உள்ள சில முக்கிய குடும்பங்களும் , 2,400 ஏக்கர் (970 ஹெக்டேர்) பரப்பளவிலான இப்பகுதி ஏரிகளை மீட்டெடுத்தனர். இது குட்டநாட்டில் மிகப்பெரிய காயல் நிலம். எச் பகுதி காயல் (1917), ஆர் பகுதி காயல் (1921) ஆகியவை இவரது மற்ற முக்கிய மீட்புகளாகும்.

பிரஜா சபை உறுப்பினர்
--------------------

மத்தாய், திருவிதாங்கூரின் மூலம் திருநாளின் பிரஜா சபையின் (பிரபல சட்டமன்றம்) உறுப்பினராக பணியாற்றினார். மேலும் குட்டநாட்டில் கூட்டுறவு விவசாய இயக்கத்தின் முன்னோடியாக கருதப்படுகிறார். இவரது வாழ்க்கை முதல் தலைமுறை, காயல் ராஜாவின் குட்டநாட்டின் சகாப்தத்தின் தொடக்கத்தைக் குறித்தது. (காயல் ராஜா என்பது குட்டநாடு பிராந்தியத்தில் உள்ள முக்கிய காயல் விவசாயிகளைக் குறிக்க பொதுவாகப் பயன்படுத்தப்படும் சொல்).

போராட்டம்
---------

1931 ஆம் ஆண்டில், குட்டநாட்டில் விவசாய சமூகத்தை வலுப்படுத்தும் பொருட்டு, குட்டநாடு விவசாயச் சங்கத்தை நிறுவினார். விவசாயக் கடன் நிவாரணச் சட்டம் இயற்றப்பட்டதன் விளைவாக ஏற்பட்ட கடன் நிவாரணப் போராட்டத்திற்கு இவர் தலைமை தாங்கினார்.

தொண்டுப் பணி
------------

கைனாடி கிராமத்தில் உள்ள புனித வியாகுல அன்னை தேவாலயம் இவர் நன்கொடையளித்த நிலத்தில் நிற்கிறது. பிரஜா சபையின் உறுப்பினராக தனது செல்வாக்கைப் பயன்படுத்தி, 1921 இல் கைனாடியில் ஒரு தொடக்கப் பள்ளியை நிறுவினார். ஆரம்ப ஆண்டுகளில் இவர் அதன் மேலாளராக செயல்பட்டார். இந்த பள்ளி பின்னர் ஏ.ஜே. ஜான் நினைவு உயர்நிலைப்பள்ளி என்று பெயரிடப்பட்டது. 

அனைத்து கேரள கத்தோலிக்க காங்கிரசின் நிறுவனர்களில் மத்தாய் இருந்தார்.

சமூகச் சீர்த்திருத்தம்
----------------------

இவர் ஒரு பிரபுத்துவ மரபுவழி சிரிய கிறிஸ்தவ குடும்பத்தைச் சேர்ந்தவர் என்றாலும், கேரள சமுதாயத்தில் நிலவிய சமூக ஏற்றத்தாழ்வுகளை ஒழிப்பதற்கான தனது முயற்சிகளில் இவர் தனது சமகாலத்து சிறந்த சமூக சீர்திருத்தவாதியான அய்யன்காளியை தீவிரமாக ஆதரித்தார். இவர் அய்யன்காளியை பள்ளித்தனத்தின் மூதாதையர் வீட்டிற்கு அழைத்தார். ஒரு பெரிய நிகழ்வில், பல படகுகளுடன், அய்யன்காளி, இவரது ஆதரவாளர்களுடன், பள்ளித்தனம் வீட்டை அடைந்தார். அங்கு சாதியத்திற்கு எதிரான எதிர்ப்பின் அடையாளமாக 'சமபந்தி போசனம்' செய்தார்.

இறப்பு
------

இவர் 1962இல் ஒரு கிறிஸ்துமஸ் தினத்தன்று இறந்தார்.

குறிப்புகள்
-----------

1. ↑  G S Unnikrishanan Nair (Sep 2013). "Kuttanad; Our Heritage Our wealth". *KERALA CALLING*: pp. 16–20. Archived from the original on 27 September 2013.. பார்த்த நாள்: 26 Sep 2013.
2. ↑  GOVERNMENT OF KERALA (n.d.). "KLA PROCEEDINGS". pp. NA.. பார்த்த நாள்: 26 Sep 2013.
**வடக்கு சர்க்கார் மாவட்டங்கள்** (*Northern Circars*) பிரித்தானிய இந்தியாவின் சென்னை மாகாணத்தின் முன்னாள் நிர்வாகப் பிரிவு ஆகும். வங்காள விரிகுடாவின் மேற்கே அமைந்திருந்த குறுகிய இந்நிலப்பகுதி வடக்கு நெட்டாங்கு 15° 40' முதல் 20° 17' வரையிலும் பரவி இருந்தது. தற்போதைய ஆந்திர ஒடிசா மாநிலங்களின் பகுதிகளை உள்ளடக்கி இருந்தது. மாகாணத்தின் துணைப்பிரிவு என்பதற்கான *சர்க்கார்* என்ற இந்தி சொல் பயன்படுத்தப்பட்டது. துணை மாகாணமாகக் கருதப்பட்ட இப்பகுதி ஓர் துணை ஆளுநரால் நிர்வகிக்கப்பட்டது. இந்த வடக்கு சர்க்காரில் ஐந்து மாவட்டங்கள், ஸ்ரீகாகுளம், ராஜமுந்திரி, ஏலூரு, கொண்டப்பள்ளி மற்றும் குண்டூர் இருந்தன. இந்த துணை மாகாணப் பகுதியின் மொத்த நிலப்பரப்பு 30,000 சதுர மைல்கள் (78,000 km2)ஆக இருந்தது.

வடக்கு சர்க்கார்கள்
இப்பகுதி கிருஷ்ணா, கிழக்கு கோதாவரி மாவட்டம், மேற்கு கோதாவரி மாவட்டம், விசாகப்பட்டினம், விஜயநகரம், ஸ்ரீகாகுளம், பிரகாசம் மற்றும் குண்டூர் மாவட்டங்களை உள்ளடக்கிய தற்போதைய ஆந்திரப் பிரதேசத்தின் கடற்கரை ஆந்திரப் பகுதிகளையும் ஒடிசாவின் கஜபதி, கஞ்சம் மாவட்டங்களையும் உள்ளடக்கி உள்ளது. 1471இல் இப்பகுதி மீது பாமினி சுல்தான்கள் படையெடுத்தனர்; 1541இல் அவர்கள் கொண்டபள்ளியை கைப்பற்றினர். ஒன்பது ஆண்டுகள் கழித்து குண்டூரையும் , மச்சிலிப்பட்டணத்தையும் கைப்பற்றினர். இருப்பினும் இப்பகுதியை இறுதியாக 1571இல் ஒடிசாவின் இந்து இளவரசரிடமிருந்து கோல்கொண்டாவின் இப்ராகிம் கைப்பறினார். 1687இல் கோல்கொண்டா சுல்தானகத்துடன் சர்க்கார்களும் அவுரங்கசீப்பின் பேரரசில் இணைக்கப்பட்டன.அவுரங்சீப்புக்கு பின் வடக்கு சரக்கார் ஐதராபாத் நிசாம் கைக்கு வந்தது கர்நாடக போரில் பிரஞ்சுகாரரின் உதவிக்காக கொடுப்கப்பட்டது பின் போர் நிறுத்த ஒப்பந்தத்தால் ஆங்கிலேயர் கைகளுக்கு வந்தது

மேற்சான்றுகள்
-------------

* Public Domain இந்தக் கட்டுரை  தற்போது பொது உரிமைப் பரப்பிலுள்ள நூலிலிருந்து உரையைக் கொண்டுள்ளது:   *பிரித்தானிக்கா கலைக்களஞ்சியம்* (11th). (1911). Cambridge University Press.
|  |  |
| --- | --- |
| Search Wikisource | விக்கிமூலத்தில் பின்வரும் தலைப்பிலான எழுத்தாக்கம் உள்ளது:
**கபிலரகவல்** |

**கபிலரகவல்** அல்லது **கபிலர் அகவல்** கபிலரால் கூறப்படுவது போல எழுதப்பட்ட ஒரு தமிழ் நூல். 
இது. இந்நூலில் சாதி அமைப்புக்கு எதிரான கருத்துகள் உள்ளன. பதினைந்தாம் நூற்றாண்டு காலகட்டத்தைச் சேர்ந்த இந்நூலில் 138 அடிகள் உள்ளன. இதை எழுதியவர் *கபிலதேவ நாயனார்*.

பகவன் என்ற உயர்குல முனிவன் ஒருவனுக்கும், ஆதி எனும் தாழ்ந்த குலப் பெண் ஒருத்திக்கும் நால்வர் பெண்களும் மூவர் ஆண்களுமாக எழுவர் மக்களாகப் பிறந்தனர் எனவும், அவர்கள் முறையே ஊத்துக்காட்டில் வண்ணர் அகத்தில் உப்பையும், காவிரிப்பூம்பட்டினத்தில் சான்றார் வீட்டில் உறுவையும், பாணர் ஒருவர் வீட்டில் ஔவையாரும், மலைக்குறவர் வீட்டில் வள்ளியும், மயிலையில் பறையர் வீட்டில் வள்ளுவரும், வஞ்சியில் அதிகன் வீட்டில் அதியமானும், ஆரூரில் அந்தணர் ஒருவர் வீட்டில் கபிலரும் என வளர்ந்தனர் எனவும் கபிலகரவல் கூறுகின்றது. இது கற்பனைக் கதை என அறிஞர்கள் கருதுகின்றனர். கடவுளுக்கு சாதி வேற்றுமை இல்லை, அறிஞர்களுக்கும், சான்றோருக்கும் சாதி இல்லை என்று கூறுகிறது.

சில வரிகள்
குலமும் ஒன்றே குடியும் ஒன்றே  

இறப்பும் ஒன்றே பிறப்பும் ஒன்றே  

வழிபடுதெய்வமு மொன்றேயாதலால்  

முன்னோருரைத்த மொழிதவறாமல்   

எந்நாளாயினும் இரப்பவர்க் கிட்டுப்  

புலையுங் கொலையுங் களவுந்தவிர்ந்து  

நிலைபெற அறத்தில் நிற்பதை யறிந்து  

ஆணும்பெண்ணும் அல்லதை யுணர்ந்து  

பேணியுரைப்பது பிழையெனப் படாது   

சிறப்புஞ்சீலமும் அல்லது  

பிறப்பு நலந்தருமோ பேதையீரே.

மேற்கோள்கள்
-----------

* தமிழ் இணையக் கல்விக்கழகப் பாடம்
* வரலாறு.காம் கட்டுரை

வெளி இணைப்புகள்
---------------

* மதுரைத் திட்டத்தில் கபிலரகவல்
**பொம்மனகல்** *(Bommanahal)* என்பது இந்தியாவின் ஆந்திரப் பிரதேச மாநிலத்திலுள்ள அனந்தபூர் மாவட்டத் தலைமையிடத்தில் இருக்கும் ஒரு கிராமம் மற்றும் மண்டலம் ஆகும்.

புவியியல் அமைப்பு
-----------------

14.993820° வடக்கு 76°9783900’’ கிழக்கு என்ற அடையாள ஆள்கூறுகளில் பொம்மனகல் பரவியுள்ளது.

மக்கள் தொகையியல்
----------------

இந்திய நாட்டின் 2011 ஆம் ஆண்டு மக்கள் தொகைக் கணக்கெடுப்பின்படி பொம்மனகல் கிராமத்தின் மக்கள்தொகை 4952 ஆகும். மொத்த மக்கள் தொகையில் 2508 பேர் ஆண்கள் மற்றும் 2444 பேர் பெண்கள் ஆவர். பாலின விகிதம் 1000 ஆண்களுக்கு 975 பெண்கள் என்ற நிலை இருந்தது. 582 பேர் ஆறு வயதுக்கு உட்பட்டவர்களாக இருந்தனர். அவர்களில் 283 பேர் சிறுவர்கள் மற்றும் 299 பேர் சிறுமிகள் ஆவர். சிறுவர்களின் பாலின விகிதம் 1000 சிறுவர்களுக்கு 1057 சிறுமிகள் என்ற நிலையில் இருந்தது. கல்வியறிவு பெற்றவர்கள் மொத்தமாக 2911 பேர் அதாவது 66.61 சதவீதம் ஆக இருந்தது. இது நாட்டின் சராசரி கல்வியறிவான 67.41% என்பதை விடக் குறைவாகும்.

மேற்கோள்கள்
-----------

1. 1 2  "Census 2011". The Registrar General & Census Commissioner, India. 26 July 2014 அன்று பார்க்கப்பட்டது.
2. ↑  "Literacy of AP (Census 2011)" (PDF). Official Portal of Andhra Pradesh Government. p. 43. 14 ஜூலை 2014 அன்று மூலம் (PDF) பரணிடப்பட்டது. 8 October 2014 அன்று பார்க்கப்பட்டது.
**பந்தன் அந்தாதி** என்னும் நூல் ஔவையாரால் பாடப்பட்டது என அந்த நூலின் குறிப்பு கூறுகிறது.  அந்த நூலின் உள்ளே வரும் பாடல்களை எண்ணிப் பார்க்கும்போது இந்த நூல் எந்த ஔவையாராலும் பாடப்படவில்லை என்பது தெளிவாகும். இந்த நூலில் உள்ள ஒரு பாடல் ஔவையாரையே குறிப்பிடுகிறது.  இதனால் ஔவையார் பெயரில் யாரோ ஒரு புலவர் இந்த நூலைச் செய்திருக்கிறார் என்பது தெளிவாகிறது. 

* இந்த நூலில் காப்புச் செய்யுள் ஒன்றும், 100 வெண்பாக்களும் உள்ளன.
* இயல் வணிகன் பந்தனைப்போல் ஒப்பு ஆரே சொல்வீர்  என ஔவை இவனைப் புகழ்ந்துள்ளார்.
* துரை என்னும் ஆங்கிலேயர் காலச் சொல் இந்த நூலில் பயன்படுத்தப்பட்டுள்ளது.

கதை

நாகன் காவிரிப்பூம்பட்டினத்து வணிகன்.  இவன் நாகன் பந்தன் எனவும் போற்றப்படுகிறான்.  இவனது தந்தை நாகந்தை. பந்தன் நாகலோகம் சென்று வாணிகம் செய்தான். அப்போது அவனுக்கு நாகராசன் பெருஞ் செல்வத்தோடு இரண்டு அரிய பொருள்களையும் அளித்தான். போர்த்திக்கொண்டால் இளமை மாறாதிருக்கும் பொன்னாடை ஒன்று. உண்டவர் நீடூழி காலம் வாழச்செய்யும் நெல்லிக்கனி மற்றொன்று. பொன்னாடையை ஔவைக்குக் கொடுத்ததுடன் நெல்லிக்கனியில் பாதியைத் தான் தின்றுவிட்டு, மீதிப் பாதியையும் ஔவைக்குக் கொடுத்தான்.
பெற்று மகிழ்ந்த ஔவை
பந்தனந்தாதி
பந்தன் நவமணிமாலை 
ஆகிய நூல்களைப் பாடினார்.

கருவிநூல்
---------

* மு. அருணாசலம், தமிழ் இலக்கிய வரலாறு, பன்னிரண்டாம் நூற்றாண்டு, 2005

அடிக்குறிப்பு
-------------

1. ↑  புஷ்பரதச் செட்டியார் பதிப்பு 1890
2. ↑  நற்கவி சொல் ஔவைக்கு அருள் புரிந்த நாகந்தை பாடல் 15
3. ↑  பாடல் 34
4. ↑  சொல்லுக்கு அவனே துரை பாடல் 34
5. ↑  கூடல் தமிழ்ச்சங்கம் கொண்டாடும் கோவணிகன் மாடப் புகார் நீடு மாநாகன் பாடல் 69
6. ↑  புகார் வணிகன் மாநாகன் பந்தன் பாடல் 22
7. ↑  (நாகன்+தந்தை)
8. ↑  இந்த நூலைப் பற்றிய வேறு எந்தச் செய்தியும் கிடைக்கவில்லை.
*ஜிம்னோசுபொராஞ்சியம் குளூபோசம்* பூஞ்சையின் இருகலப் புழுதிச்செதில்
**புழுதிச் செதில்** *(Teliospore)* அல்லது **துருச்செதில்** அல்லது **வன்செதில்** என்பது தடித்த கலச்சுவர் உடைய ஓய்வு நிலையில் இருக்கும் பூஞ்சையின் இரு உட்கரு விதைச்செதில் ஆகும். இதிலிருந்து பேசிடியம் எனும் நான்கு கல விதைச் செதில் தோன்றுகிறது.
இதுபூஞ்சைத் துருநோயை உருவாக்கும்.

தோற்றம்
-------

பேசிடியம் எனும் நான்கு கலச்செதில், பலகலப் பூஞ்சைகளின் இருகல வன்செதிலில் இருந்து தோன்றுகின்றது. இருகல வன்செதில் விருந்தோம்பியை முதல் நிலை விருந்தோம்பியாகவும், நான்கு கல வன்செதில் விருந்தோம்பியை இரண்டாம் நிலை விருந்தோம்பியாகவும் கொண்டுள்ளது.

புற அமைப்பு
-----------

பூஞ்சை வன்செதில்கள் ஒன்று, இரண்டு, அல்லது பல உட்கருக்களைக் கொண்ட கலங்களாகும். இவை கருமை நிற, தடித்த கலச்சுவருடையவை. இரு கலங்களைக் கொண்ட பூஞ்சை வன்செதில்கள் பக்சீனியா பேரினத்தில் காணப்படுகின்றன. இதன் கலச்சுவர் நுனிப்பகுதியில் நன்கு தடிப்புற்று காணப்படும். இவை இரட்டை உட்கருக்களைக் கொண்ட கலங்கள் ஆகும். 
எனவே இவை முளைக்கும் போது, உட்கரு பிளவுபட்டு, குன்றல் பிரிவு வழி நான்கு கலங்களைக் கொண்ட பேசிடியம் தோன்றுகிறது. அதிலிருந்து தனிக்கரு உடைய நான்கு பேசிடியத் தனிச் செதில்கள் தோன்றுகின்றன.

மேற்கோள்கள்
-----------

* C.J. Alexopolous, Charles W. Mims, M. Blackwell, *Introductory Mycology, 4th ed.* (John Wiley and Sons, Hoboken NJ, 2004) ISBN 0-471-52229-50-471-52229-5
பந்தல் குருவி
=============

பூனைக் குருவி (Cat bird)23-30 செ.மீ நீளம் கொண்டது. ஆண் பந்தல் குருவி மஞ்சள் அல்லது ஆரஞ்சு வண்ணக் கொண்டைப் பகுதிகளைக் கொண்டிருக்கும். வெளிப்புறத் தோற்றத்தில் இருபால் குருவிகளையும் எளிதில் பிரித்தறிய முடியாது. உணவாகப் பழங்கள், பூச்சிகளை உட்கொள்கின்றன. 

கூடு
----

அவென்யூ பந்தல் குருவி (Avenue lower bird) பந்தல் குருவியின் சிறப்புப் பண்பே கூடு கட்டுவதாகும். இக்கூடு ஏனைய பறவைகளிலிருந்து வேறுபடுகிறது. கூடு கட்டுவதற்கென்றே மிகுந்த அக்கறை எடுத்துக் கொள்கிறது. சிறு குச்சிகள், இலை, புல் ஆகியவற்றைக் கொண்டு கட்டுகிறது. பல பொருட்களைக் கொண்டு கூட்டை அலங்காரமாகவும், ஆடம்பரமாகவும் வைத்திருக்கிறது. கூடுகட்டுதலில் ஆண் பறவையின் பங்கே அதிகம். பெண் பறவை இதில் பங்கேற்பதில்லை. உறைவிடத்தைக் கூடு என்று சொல்வதை விட பந்தல் என்றே கூறலாம்.

வகைகள்
------

கூட்டின் அடிப்படையில் 4 வகைகளாகப் பிரிக்கலாம். பூனைக் குருவி (Cat bird), யார்டு பந்தல் குருவி (Yard lower bird), மேபோல் பந்தல் குருவி (Maypole lower bird), அவென்யூ பந்தல் குருவி (Avenue lower bird) என்பன.

### பூனைக் குருவி (Cat bird)

குரல் பூனையின் குரலை ஒத்துக் காணப்படுவதால் இப்பெயர் பெற்றது. ஆஸ்திரேலியாவில் மிகுந்துக் காணப்படுகிறது.

### யார்டு பந்தல் குருவி (Yard lower bird)

வெப்ப மண்டலக் காடுகளிலும், வடக்கு ஆஸ்திரேலியாவிலும் காணப்படுகிறது. ஆண் குருவியின் வாய்ப் பகுதிகளில் ரம்பம் போன்ற பற்கள் காணப்படுகின்றன. பந்தலைச் சுற்றி பாதுகாக்கப்பட்ட பகுதியை உருவாக்கிக் கொள்கிறது.

### மேபோல் பந்தல் குருவி (Maypole lower bird)

கோபுரம் போன்ற அமைப்புகளை உருவாக்கும் தன்மையுடையது. உயரம் 1.2 - 1.8 செ.மீ. ஆஸ்திரேலியாவில் பெரும்பான்மையாகக் காணப்படுகிறது.

### அவென்யூ பந்தல் குருவி (Avenue lower bird)

கொண்டைகள் கிடையாது. தமக்கென பாதுகாக்கப்பட்ட பகுதியை உருவாக்கிக் கொள்கிறது. இப்பகுதி 1 - 1.5 மீ சுற்றளவுடன் மலர்களாலான மெத்தை போன்று காணப்படும். இரண்டு குச்சிகளாலான சுவர்களையும், அவ்விரண்டு சுவர்களை இணைக்கும் பல கிளைகளையும் கொண்டு இதன் கூடு கட்டப்படுகிறது. ஆஸ்திரேலியாவில் மிகுந்து காணப்படும் பறவையாகும்.

1. ↑  அறிவியல் களஞ்சியம் தொகுதி 14
**யங் மங் சங்** (*Yung Mung Sung*) என்பது தற்போது தமிழில் தயாராகி வரக்கூடிய நகைச்சுவை-நாடகத் திரைப்படமாகும்.எம். எஸ். அர்சுன் என்பவர் இதற்கு திரைக்கதை எழுதி தயாரித்துள்ளார்.பிரபு தேவா மற்றும் லெட்சுமி மேனன் ஆகியோர் முக்கிய கதாபாத்திரங்களில் நடித்துள்ளனர்.தங்கர் பச்சான் மற்றும் ஆர். ஜே. பாலாஜி ஆகியோர் முக்கிய பங்கு வகித்துள்ளனர்.பிப்ரவரி 2017 ஆம் ஆண்டில் இந்த திரைப்படத்தின் தயாரிப்பு தொடங்கப்பட்டது. பிரபு தேவா இந்த திரைப்படத்தில் 
தற்காப்புக் கலை நிபுணராக நடித்துள்ளார், 1970-80களில் இந்த கதை நடக்கிறது.

நடிகர்கள்
---------

* பிரபு தேவா
* லட்சுமி மேனன்
* தங்கர் பச்சான்
* ஆர். ஜே. பாலாஜி
* பிரபாகர்
* சித்ரா லட்சுமணன்
* அசுவின் ராஜா
* உமா பத்மநாபன்

தயாரிப்பு
---------

பிரபு தேவா சினிமா துறைக்கு புதிதாக வந்த அர்ஜுன் என்பவருடன் இணைந்து பணியாற்ற ஒப்புக்கொண்ட பின்னர், அர்ஜுன், சனவரி 2017 ஆம் ஆண்டில் "யங் மங் சங்" என்ற நகைச்சுவை திரைப்படமான இந்த திரைப்படத்தை வாசன் விசுவல் வென்ச்சர்சு என்ற நிறுவனத்துடன் இணைந்து தயாரித்து வருகிறார்.தங்கர் பச்சான் மற்றும் ஆர்.ஜே.பாலாஜீ ஆகியோர் இத்திரைப்படத்தில் துணை கதாப்பாத்திரத்தில் நடித்துள்ளனர்.தேவா, தேவாவின் தந்தை கதாப்பாத்திரத்தில் 
நடித்துள்ளார். முன்னணி நடிகையான காத்ரீன் திரீசாவைத் இந்த திரைப்படத்தில் கதாநாயகியாக படக்குழு முடிவு செய்தது. ஆனால் காத்ரீன் திரீசா நடிக்க கால அவகாசம் கிடைக்காததால், லெட்சுமி மேனனை கதாநாயகியாக படக்குழு தேர்வு செய்தது. பிரபு தேவா இந்த திரைப்படத்தில் தற்காப்புக் கலை கற்றுக் கொடுக்கும் ஆசானாக நடித்துள்ளார். 1970 மற்றும் 80களில் இந்த கதை பயணிக்கிறது.

பிப்ரவரி 9, 2017 ஆம் ஆண்டில் சென்னையில் இந்த திரைப்படத்தின் தயாரிப்பு விருந்து நிகழ்வுடன் தொடங்கியது. அம்ரீசு இந்த திரைப்படப் பாடலைப் பதிவு செய்தார். சங்கர் மகாதேவன் பாடலைப் பாடியுள்ளார். பிரபு தேவா இந்தப் பாடலை எழுதியுள்ளார்.

மேற்கோள்கள்
-----------

1. ↑  "PrabhuDeva's Yung Mung Sung Movie Pooja". YouTube. 2017-02-09. 2017-02-09 அன்று பார்க்கப்பட்டது.
2. ↑  "Look who's teaming up again!". The New Indian Express. 2017-02-06. 2017-02-16 அன்று பார்க்கப்பட்டது.
3. ↑  "Prabhu Deva can handle both comedy and action convincingly, says MS Arjun, director of Yung Mung Sung". Firstpost. 2018-02-28. 2018-03-29 அன்று பார்க்கப்பட்டது.
4. ↑  "Prabhu Deva to once again team up with RJ Balaji". Sify.com. 2017-02-16 அன்று பார்க்கப்பட்டது.
5. ↑  "Prabhu Deva's next film titled as Yung Mung Sung". Behindwoods.com. 2017-01-28. 2017-02-16 அன்று பார்க்கப்பட்டது.
6. ↑  "Lakshmi Menon to romance Prabhu Deva?". Sify.com. 2017-02-16 அன்று பார்க்கப்பட்டது.
7. ↑  "Catherine Tresa in talks for Prabhu Deva's next project". The New Indian Express. 2017-02-04. 2017-02-16 அன்று பார்க்கப்பட்டது.
8. ↑  "Prabhudeva's next is a period film". Deccanchronicle.com. 2017-02-16 அன்று பார்க்கப்பட்டது.
9. ↑  "Prabhu Deva's Yung Mung Sung shooting begins today". Behindwoods.com. 2017-02-09. 2017-02-16 அன்று பார்க்கப்பட்டது.
10. ↑  "Prabhu Deva’s special surprise with Yang Mang Chang" (in en-US). *Top 10 Cinema*. 2017-07-26. Archived from the original on 2017-07-30. .

வெளி இணைப்புகள்
---------------

* இணையதள திரைப்பட தரவுத்தளத்தில் *யங் மங் சங்*
**காயத்திரி ரேமா** (*Gayatri Rema*) என்பவர் ஒரு இந்திய நடிகை ஆவார். இவர் குறிப்பாக தமிழ் படங்களில் நடித்துள்ளார். இவர் *டூரிங் டாக்கீஸ்* (2015) என்ற திரைப்படத்தில் முதல் முதலில் முக்கிய கதாபாத்திரத்தில் நடித்த பிறகு *, ஒறுத்தல்* (2016) மற்றும் *சாயா* (2017) ஆகிய தமிழ் படங்களில் தோன்றினார்.

தொழில்
------

*காயத்திரி ரேமா டூரிங் டாக்கீஸ்* (2015) என்ற கதைத் தொகுதி திரைப்படத்தில் அறிமுகமானார். முன்னணி இயக்குநரான எஸ். ஏ. சந்திரசேகர் பரிந்துரைக்குப் பின்னர் இப்படத்தில் இவர் நடித்த தேர்வு செய்யப்பட்டார். ஆனால் இந்த படம் வணிக ரீதியாக சிறப்பானதாக ஆகவில்லை. காயத்ரி பின்னர் மற்றொரு குறைந்த செலவில் எடுக்கப்பட்ட படமான *ஒறுத்தலில்* நடித்தார். அப்படத்தினை விநியோக உரிமையை நடிகர் ஜெய் ஆகாஷ் வாங்கிய பின்னர் ஊடகங்களின் கவனத்தைப் பெற்றது. 

2017 ஆம் ஆண்டில், பழனிவேல் இயக்கி, தயாரித்த *சாயா* என்ற திகில் படத்தில் காயத்ரி ரெமா ஒரு கிராமத்து பெண்ணாக நடித்தார். சந்தோஷ் கன்னா மற்றும் சோனியா அகர்வால் ஆகியோருடன் இவர் நடித்த இப்படமானது, 2017 பிப்ரவரியில் வெளியானது.  இவரின் அடுத்த படமாக நந்தாவுக்கு ஜோடியாக நடித்த *வில்லங்கம்* ஆகும். இதில் மீனாட்சிக்கு பதிலாக காயத்திரி நடிக்க முடிவு செய்யப்பட்டது.

திரைப்படவியல்
-------------

|  |  |  |  |
| --- | --- | --- | --- |
| **ஆண்டு** | **படம்** | **பாத்திரம்** | **குறிப்புகள்** |
| 2015 | *டூரிங் டாக்கீஸ்* |  |  |
| 2016 | *ஒறுத்தல்* | வைஷ்ணவி |  |
| 2017 | *சாயா* | மாலா |  |
| 2017 | *ஹரஹர மஹாதேவகி* | ஸ்வேதா |  |
| 2018 | *காசு மேலே காசு* | மைனா |  |
| 2018 | *செம* | காயத்ரி |  |
| 2018 | *மோகினி* | அம்புஜம் |  |
| 2018 | *கரிமுகன்* |  |  |
| 2020 | *முகிலன்* | தேவி | வலைத் தொடர் |
| 2021 | *பேய் இருக்க பயமேன்* |  |  |
| 2021 | *சிதம்பரம் ரயில்வே கேட்* |  |  |

குறிப்புகள்
-----------

 

1. ↑  "Gayathri – "I am nothing different from the character I played in Touring Talkies" – BW". YouTube. 2015-01-29. 2017-02-16 அன்று பார்க்கப்பட்டது.
2. ↑  "Gayatri Rema Archives". Silverscreen.in. 2016-09-10. 2017-02-16 அன்று பார்க்கப்பட்டது.
[*தொடர்பிழந்த இணைப்பு*]
3. ↑  "Jai Akash talks about Oruthal". Behindwoods.com. 2016-09-20. 2017-02-16 அன்று பார்க்கப்பட்டது.
4. ↑  "Sonia Agarwal in a horror movie". 2daycinema.com. 2016-07-18. 2017-02-16 அன்று பார்க்கப்பட்டது.
5. ↑  "Gayathri replaces Meenakshi in Villangam". Deccanchronicle.com. 2017-02-16 அன்று பார்க்கப்பட்டது.
6. ↑
**பாலாம்பிகை நடராசா** (இறப்பு: மே 24, 2012 இலங்கை வானொலி எழுத்தாளரும் இசைக்கலைஞரும் ஆவார்.

வாழ்க்கைச் சுருக்கம்
--------------------

பாலாம்பிகை இலங்கையின் கிழக்கு மாகாணத்தில் மட்டக்களப்பில் பிறந்தவர். மதுரை சீதாராம் என்பவரைக் குருவாகக் கொன்டு வீணையும் வாய்ப்பாட்டையும் முறையாகக் கற்றவர். இவரது கணவர் செல்லப்பா நடராசா பிரதமர் பணிமனையில் இலங்கை நிருவாக சேவை அலுவலராகப் பணியாற்றியவர்.

நாடகங்கள் எழுதல்
----------------

தனது இசை அறிவைப் பயன்படுத்தி இலங்கை வானொலியில் பல இசை நாடகங்களை எழுதினார். சினோவைட் கதையை *வெண்பனியாளும் ஏழு குள்ளர்களும்* என்ற தலைப்பில் நாட்டிய நாடகமாக எழுதினார். இந்த நாடகம் மேடை நாடகமாகவும் பல இடங்களில் மேடையேறியது. இலங்கை வானொலியில் வில்லிப்பாட்டு, இசைச்சித்திரம், அறநெறி, உரைச்சித்திரம் எனப் பல நிகழ்ச்சிகளில் பங்கேற்றுள்ளார்.

டொக்டர் ரஞ்சிதம் என்ற துப்பறியும் நாடகத்தை கிருஷ்ணர் என்ற புனைப்பெயரில் எழுதினார். பல நாட்டிய ஆசிரியர்களுக்கு நாட்டிய நாடகங்களை எழுதிக் கொடுத்துள்ளார். இவர் எழுதிய வானொலி நாடகங்களின் தொகுப்பு நூலாகவும் வெளியிடப்பட்டது.

தொலைக்காட்சியில்
----------------

இலங்கைத் தொலைக்காட்சியில் இவர் எழுதி இயக்கிய மீராப்பிரபு என்ற என்ற நாடகம் 1984 ஆம் ஆண்டில் ஒளிபரப்பானது.

பெற்ற பட்டங்கள்
---------------

* சங்கீதஜோதி ரத்னா (ரிசிகேஸ் சிவானந்த சரஸ்வதி)
* வீணாகான வித்தகி (இலங்கை பிரதேச அபிவிருத்தி அமைச்சு)
* கலாஜோதி (இந்து கலாசார திணைக்களம், 1994)
* சாயி கான கலா பூஷ்ண சரஸ்வதி (கொழும்பு சத்திய சாயி நிலையம்)

மேற்கோள்கள்
-----------

1. ↑  Obituaries பரணிடப்பட்டது 2012-06-30 at the வந்தவழி இயந்திரம், சண்டே ஒப்சேர்வர், மே 27, 2012
2. 1 2  கலாஜோதி பாலாம்பிகை நடராசா, வீரகேசரி, சூன் 24, 2012
**குரும்பப்பட்டி வன உயிரியல் பூங்கா** சேலம் மாவட்டத்தில் உள்ள சுற்றுலாத்தலமாகும். ஏற்காடு மலையின் அடிவாரத்தில் இயறகை எழில் சூழ்ந்த இடத்தில், குரும்பப்பட்டி வன உயிரியல் பூங்கா அமைந்துள்ளது. 1981-ஆம் ஆண்டு குரும்பப்பட்டி உயிரியல் பூங்கா துவங்கப்பட்டது. முதலில், 11 ஹெக்டர் பரப்பில் அமைந்திருந்த பூங்கா தற்போது, 31.73 ஹெக்டேர் பரப்பளவில் விரிவுபடுத்தப்பட்டு, விலங்குகள் எண்ணிக்கையும் அதிகரிக்கப்பட்டுள்ளது. இதில் மான் பூங்காவிற்காக மட்டும் 1.5 ஹெக்டேர் ஒதுக்கப்பட்டுள்ளது. சேலம் மற்றும் சுற்றுவட்டாரப் பகுதி மக்களின் பொழுது போக்கு தளங்களில் குரும்பப்பட்டி பூங்கா முக்கிய இடம் வகிக்கிறது.

இங்கு பல்வேறு வகையான குரங்குகள், புள்ளி மான்கள், வெள்ளை மயில், முதலை, யானை மற்றும் வெளிநாட்டுப் பறவைகள் உள்ளிட்டவைகள் கூண்டுகளிலும், திறந்தவெளியிலும் விடப்பட்டுள்ளது. 
வண்டலூருக்கு அடுத்தபடியாக சேலம் குரும்பப்பட்டி பூங்கா பெரியதாகும். வண்டலூர் மிருகக்காட்சி சாலையிலிருந்து ஆறு கடமான்கள் பெரிய கூண்டுகளில் அடைத்து கொண்டுவரப்பட்டு, குரும்பப்பட்டி வன உயிரியல் பூங்காவிலுள்ள மான் பூங்காவில் விடப்பட்டது. மதுரை அழகர் கோவிலில் பராமரிக்கப்பட்டு வந்த 60 வயதான ஆண்டாள் என்ற பெண் யானைக்கு, உடல் நிலை முடியாத காரணத்தால், அந்த யானையை பராமரிக்கும் பொறுப்பு, சேலம் வனத்துறையிடம் ஒப்படைக்கப்பட்டது.

உசாத்துணை
---------

* தினமலர்
கார்பன் டை ஆக்சைடில் (CO2) உள்ள பிணைப்பு: அனைத்து அணுக்களும் 8 எலக்ட்ரான்களால் சூழப்பட்டுள்ளன, **எண்ம விதியை** நிறைவேற்றுகின்றன.
**எண்ம விதி** (The Octet Rule) என்பது வேதிப்பிணைப்புகளுடன் தொடர்புடைய ஒரு வேதியியல் விதி ஆகும், இது ஒவ்வொரு அணுவும் அதன் இணைதிறன் கூடுகளில் எட்டு எதிர்மின்னிகளைக் கொண்டிருக்கும் வகையில் முக்கியத் தொகுதி தனிமங்கள் பிணைக்க முனைகின்றன என்ற கோட்பாட்டை பிரதிபலிக்கிறது. இது ஒரு அருமன் வாயுக்களின் அதே எதிர்மின்னி உள்ளமைவை அளிக்கிறது. இந்த விதி குறிப்பாக கார்பன், நைட்ரஜன், ஆக்ஸிஜன் மற்றும் ஆலசன்களுக்கும் சோடியம் அல்லது மக்னீசியம் போன்ற உலோகங்களுக்கும் பொருந்தும்.

படத்தில் காட்டப்பட்டுள்ளபடி கார்பன் டை ஆக்சைடுக்கான லூயிஸ் எலக்ட்ரான் புள்ளி வரைபடத்தைப் பயன்படுத்தி இணைதிறன் எதிர்மின்னிகளை எண்ணலாம். ஒரு சகப்பிணைப்பில் இரண்டு அணுக்களால் பகிரப்படும் எதிர்மின்னிகள் ஒவ்வொரு அணுவிற்கும் ஒரு முறை இரண்டு முறை கணக்கிடப்படுகின்றன. கார்பன் டை ஆக்சைடில் ஒவ்வொரு ஆக்சிசனும் நான்கு எலக்ட்ரான்களை மத்தியில் உள்ள கார்பனுடன் பகிர்ந்து கொள்கின்றன. இரண்டு (சிவப்பு நிறத்தில் காட்டப்பட்டுள்ளது) ஆக்சிசனிலிருந்து இரண்டு மற்றும் கார்பனில் இருந்து இரண்டு (கருப்பு நிறத்தில் காட்டப்பட்டுள்ளது). இந்த நான்கு எலக்ட்ரான்களும் கார்பன் எண்ம அமைப்பு மற்றும் ஆக்சிசன் எண்ம அமைப்பு ஆகிய இரண்டிலும் கணக்கிடப்படுகின்றன, இதனால் இரு அணுக்களும் எண்ம விதிக்குக் கீழ்ப்படிவதாகக் கருதப்படுகின்றன.

மேற்கோள்கள்
-----------

1. ↑  "The Octet Rule". *Chemistry LibreTexts* (ஆங்கிலம்). 2015-09-13. 2021-02-21 அன்று பார்க்கப்பட்டது.
தெற்கு பெரிய பிரித்தானியாவுக்கும் வடக்கு பிரான்சிற்கும் இடையில் அமைந்துள்ள சானெல் தீவுகளின் வரைபடம்.
செய்மதி ஊடாக ஆங்கிலக் கால்வாயின் தோற்றம்
**சானெல் தீவுகள்** (*Channel Islands*, நோர்மன்: *Îles d'la Manche*, பிரெஞ்சு: *Îles Anglo-Normandes* அல்லது *Îles de la Manche*) என்பது ஆங்கிலேயக் கால்வாயில் நோர்மண்டியின் பிரெஞ்சுக் கரையில் அமைந்துள்ள ஒரு தீவுக்குழுமம் ஆகும். இத்தீவுகள் பிரித்தானிய முடியாட்சியின் கீழ் உள்ளது, ஆனாலும் இவை ஐக்கிய இராச்சியத்தின் ஒரு பகுதி அல்ல. சானெல் தீவுகள் கேர்ன்சி மற்றும் ஜேர்சி என இரு பகுதிகளாகப் பிரிக்கப்பட்டுள்ளன. இவற்றின் மொத்த மக்கள் தொகை 160,000 ஆகும். கேர்ன்சியின் தலைநகர் சென் பீட்டர் போர்ட் (மக்கள் தொகை: 16,488), ஜேர்சியின் தலைநகர் சென் ஹெலியர் (மக்கள் தொகை: 28,310).

சானெல் தீவுகளில் கேர்ன்சி பகுதியில் அமைந்துள்ள முக்கிய தீவுகள் கேர்ன்சி, ஆல்டேர்னி, சார்க், ஹேர்ம் ஆகியனவாகும். இவற்றை விட ஜெத்தோ, பிரெக்கு, லீஹூ ஆகிய சிறிய தீவுகளும் உள்ளன.

வெளி இணைப்புகள்
---------------

* கேர்ன்சியின் அரசுகள்
* ஜேர்சியின் அரசுகள்
* சார்க் தீவின் ஆளுநர் பரணிடப்பட்டது 2019-09-15 at the வந்தவழி இயந்திரம்

மேற்கோள்கள்
-----------

* Encyclopedia Britannica Vol. 5 (1951), Encyclopedia Britannica, Inc. Chicago - London - Toronto
**உலூத்விக் கோர்ட்டு** *(Ludwig Kort)* (1888 – 1958) ) ஒரு செருமானியப் பாய்ம இயங்கியலாளர். இவர் கோர்ட்டு நுனிக்குழல் அமைந்த தூம்புள்ள முற்செலுத்து எந்திரத்தை வடிவமைத்தார். குழாயின்(தூம்பு) அரிப்பைக் குறைக்க இவர் அறிமுகப்படுத்திய சிறுநுனிக்குழல், அதன் வழியாக செலுத்தியின் சுழிப்புப் பாய்வை அனுப்பும்போது உந்தலையும் கூட கூட்டுவதைக் கண்டறிந்தார் thrust. இவர் இதற்கான ஐக்கிய அமெரிக்கபதிவுரிமத்துக்கு விண்ணப்பித்து 1936 இல் பெற்றுள்ளார். இவரது ஆராய்ச்சி, குழலமைந்த முற்செலுத்திகளின் செயல்திறம் பேரளவில் குழல் வெட்டுமுகத்தையும் தடிப்பையும் பொறுத்தமைதலைக் கண்டறிந்தது.

மேற்கோள்கள்
-----------

1. ↑
2. ↑  Seidman, David (July 2004). "Kort Nozzles". *Boating Magazine*: 58.
3. ↑  Pereira, Jason L. (2008). *Hover and Wind-tunnel Testing of Shrouded Rotors for Improved Micro Air Vehicle Design*. பக். 26. பன்னாட்டுத் தரப்புத்தக எண்:978-0549961659.
4. ↑  Griffiths, Gwyn (2002-11-28). *Technology and Applications of Autonomous Underwater Vehicles*. CRC Press. பக். 109. பன்னாட்டுத் தரப்புத்தக எண்:0203522303.
காவட்டனார் என்னும் புலவர் பாடியுள்ள இரண்டு பாடல்களில் ஒன்று புறநானூறு 359 எண்ணுள்ள பாடல். 
இந்தப் பாடலின் அடியில் **அந்துவன் கீரனை**ப் பாடியது என்னும் குறிப்பு உள்ளது. பாடலில் இவன் பெயர் இல்லை. பாடல் பெருங்காஞ்சி என்னும் துறையைச் சேர்ந்தது. 

பல நாடுகளை வென்று ஆண்ட அரசர்களும் இறுதியில் தம் உடலை நரியும் பேயும் தின்ன இடுகாடு சென்றடைந்தனர். உனக்கும் ஒருநாள் இது வரும். எனவே ஆண்டு சென்ற பின்னரும் உன் பெயர் விளங்கும் செயல்களை இப்போதே செய் - என்று புலவர் அந்துவன் கீரனுக்கு அறிவுறுத்துகிறார்.

பழியை விரும்பாதே.  

புகழை விரும்பு  

ஆசைப்பட்டதைப் பேசாதே  

நல்லதையே பேசு  

இரவலர் விரும்பாவிட்டாலும் அவர்களுக்குத் தேருடன் கூடிய பரிசுகளை வழங்கு

ஆகியவை புலவர் அந்துவன் கீரனுக்குக் கூறிய அறிவுரை.

இவற்றையும் ஒப்பிட்டுக்கொள்க
---------------------------

* அந்துவன்
* அந்துவஞ்சாத்தன்
* அந்துவன் செள்ளை
* நல்லந்துவனார்

மேற்கோள் குறிப்பு
-----------------

1. ↑  
பாறுபடப் பறைந்த பல் மாறு மருங்கின்,  

வேறு படு குரல வெவ் வாய்க் கூகையொடு,  

பிணம் தின் குறு நரி நிணம் திகழ் பல்ல,  

பேஎய் மகளிர் பிணம் தழூஉப் பற்றி,  

விளர் ஊன் தின்ற வெம் புலால் மெய்யர், 5  

களரி மருங்கின் கால் பெயர்த்து ஆடி,  

ஈம விளக்கின் வெருவரப் பேரும்  

காடு முன்னினரே, நாடு கொண்டோரும்;  

நினக்கும் வருதல் வைகல் அற்றே;  

வசையும் நிற்கும்; இசையும் நிற்கும்; 10  

அதனால், வசை நீக்கி இசை வேண்டியும்,  

நசை வேண்டாது நன்று மொழிந்தும்,  

நிலவுக் கோட்டுப் பல களிற்றொடு,  

பொலம் படைய மா மயங்கிட,  

இழை கிளர் நெடுந் தேர் இரவலர்க்கு அருகாது, 15  

'கொள்' என விடுவை ஆயின், வெள்ளென,  

ஆண்டு நீ பெயர்ந்த பின்னும்,  

ஈண்டு நீடு விளங்கும், நீ எய்திய புகழே.(புறநா1னூறு 359)
ஓர் எதிர் இணைகரம்.
வடிவவியலில் **எதிர் இணைகரம்** (*antiparallelogram*, *contraparallelogram*, *crossed parallelogram*) என்பது ஒரு நாற்கரம். இந்த நாற்கரத்தில் இணைகரத்தைப் போல அடுத்தடுத்து அமையாத இரண்டு சோடி பக்கங்கள் சர்வசமமாக இருக்கும். ஆனால் இணைகரம் போலில்லாமல், இரண்டு எதிர்ப் பக்கங்கள் ஒன்றையொன்று வெட்டிக்கொள்ளும்.

பண்புகள்
--------

ஒவ்வொரு எதிர் இணைகரத்திற்கும் அதன் சந்திப்புப் புள்ளி வழியாக செல்லும் ஒரு சமச்சீர் அச்சு உண்டு. இச்சமச்சீர்த்தன்மையினால் இதற்கு இரண்டு சமகோணங்களும் இரண்டு சோடி சமபக்கங்களும் உள்ளன. பட்டங்கள், இருசமபக்க சரிவகம், எதிர் இணைகரம் மூன்றும் சேர்ந்து ஒரு சமச்சீர் அச்சுடைய நாற்கரங்களின் அடிப்படைத் தொகுதிகளுள் ஒன்றாக அமையும். ஓர் எதிர் இணைகரத்தின் குவிவு மேற்பரப்பு (convex hull) ஒரு இருசமபக்க சரிவகமாகும். ஒரு இருசமபக்க சரிவகத்தின் இணையில்லா பக்கங்கள் மற்றும் மூலைவிட்டங்கள் ஓர் எதிர் இணைகரத்தை அமைக்கும். 

ஒவ்வொரு எதிர் இணைகரமும் ஒரு வட்ட நாற்கரமாக அமையும். அதாவது அதன் நான்கு உச்சிகளும் ஒரே வட்டத்தின் மேல் அமையும்.

மேற்கோள்கள்
-----------

1. ↑  Demaine, Erik; O'Rourke, Joseph (2007), *Geometric Folding Algorithms*, Cambridge University Press, pp. 32–33, ISBN 978-0-521-71522-5.
2. 1 2  Bryant, John; Sangwin, Christopher J. (2008), "3.3 The Crossed Parallelogram", *How round is your circle? Where Engineering and Mathematics Meet*, Princeton University Press, pp. 54–56, ISBN 9780691131184.
3. ↑  Whitney, William Dwight; Smith, Benjamin Eli (1911), *The Century Dictionary and Cyclopedia*, The Century co. p. 1547.
சில பொருட்கள் வெட்ட வெளியை விட சற்றே குறைந்த அளவு காந்த ஊடுமை பெற்றிருக்கும். அவற்றை எதிர்காந்தப் பொருட்கள் என வழங்குவர். பிசுமத்து, வெள்ளி, செம்பு, நீர், காற்று ஆகியவை எதிர்க்காந்தப் பொருட்களுக்கு சான்று. வெட்ட வெளியை விட சற்றே மிகுந்த அளவு காந்த ஊடுமை பெற்ற பொருட்களே துணைக் காந்தப் பொருட்கள். மேலும் சில பொருட்கள், வெட்ட வெளியை விட பல மடங்கு அதிக காந்த ஊடுமை பெற்றிருக்கும். அவையே இருப்புக் காந்தப் பொருட்கள் எனப்படும். இதன்படியே காந்தப் பொருட்கள் வகைபடுத்தப் படுகின்றன.

எதிர் காந்தப் பொருட்களின் காந்தப்புலம்
--------------------------------------

ஓரணுவின் எதிர்மங்களில் தற்சுழற்சி, நீள் வட்டப்பாதை சுழற்சி ஆகியவற்றின் நிகரக் காந்த விளைவே அவ்வணுவின் காந்தத் தன்மையைத் தீர்மானிகிறது. ஓரணுவின் எதிர்மங்களின் சுழற்சிகளின் நிகரக் காந்த விளைவு சுழியாக இருப்பின் அவ்வணுவாலாய தனிமம் காந்தமல்லாப் பொருளாக விளங்கும். ஒரு காந்தப் புலத்தில் ஒரு புள்ளியில் காந்தவரி அடர்த்தியை அளந்து, அந்த காந்தப்புலத்தில் பிசுமுத்து, வெள்ளி, செம்பு ஆகியவற்றுள் ஏதாவது ஒன்றாலான ஒரு பொருளை வைத்த பின்னர் முன் அளந்த அதே புள்ளியில் மீண்டும் காந்தவரி அடர்த்தியை அளந்து பார்த்தால், அதன் மதிப்பு முன்பு கிடைத்த மதிப்பை விட சற்று குறைந்து இருப்பதைக் காணலாம். அதாவது, மேற்கூறிய பொருட்கள் காந்தப் புலத்தில் வைக்கப்படும்போது அந்த காந்தப்புலதிற்கு எதிராக இன்னொரு காந்தப் புலத்தை அதன் எதிர் திசையில் தோற்றுவிக்கிறது எனலாம். வேறு வகையில் கூறவேண்டுமானால், காந்தப் புலத்தில் வைக்கப்பட்ட பொருளின் அணுக்களில் உள்ள எதிர்மங்களின் சுழற்சி காந்தப் புலத்திற்கு எதிரான திசையில் இன்னொரு காந்தப் புலத்தைத் தோற்றுவிக்கும் வகையில் எதிர்மங்கள் சற்றே திருப்பப் படுகின்றன எனலாம். ஆகவே இத்தகைய பொருட்கள் எதிர்காந்தப் பொருட்கள் ஆகின்றன.

மேற்கோள்கள்
-----------

1. 1 2  அடிப்படை மின்னியல் - பேரா. இரா. கணேசன்
**பள்ளிப் பேருந்து** (School bus) என்பது பள்ளிக்குச் சொந்தமான, குத்தகைக்கு அல்லது ஒப்பந்தம் செய்யப்பட்டோ இயக்கப்படும் பேருந்து ஆகும். பள்ளிக்கு அல்லது பள்ளி தொடர்பான நடவடிக்கைகளுக்கு மாணவர்களை அழைத்துச் செல்வதற்கு இது வழக்கமாகப் பயன்படுத்தப்படுகிறது.  உலகம் முழுவதிலும் பல்வேறு வடிவமைப்புகள் பள்ளிப் பேருந்துகளில் காணப்படுகிறது. பரவலாக பள்ளிப் பேருந்துகளில் மஞ்சள் வண்ணம் பயன்படுத்தப்படுகிறது.

வட அமெரிக்காவில், பள்ளிப் பேருந்துகள், கூட்டாட்சி மற்றும் மாநில/மாகாண விதிமுறைகளுக்கு தகுந்தாற்போல் வடிவமைக்கப்பட்டுள்ளது. அதில் மஞ்சள் வண்ணத்திற்கும் கூடுதலாக எச்சரிக்கை விளக்குகள் மற்றும் பல பாதுகாப்பு சாதனங்கள் பொருத்தப்பட்டுள்ளன.

வடிவமைப்பின் வரலாறு
-------------------

### 19 ஆம் நூற்றாண்டு

 குழந்தையினை அழைத்துச் செல்லும் குதிரை வண்டி(1910-1915)
 பள்ளி பேருந்து அமைப்புடன் கூடிய *ஸ்டூட்பேக்கர்* வாகனம், 1912 ஆம் ஆண்டு 
19 ஆம் நூற்றாண்டின் இரண்டாம் பாதியில், அமெரிக்கா மற்றும் கனடாவின் பல கிராமப்புறங்களில் ஒரு வகுப்பறை கொண்ட பள்ளிகள் நடைபெற்றன. நடந்து செல்ல இயலாத அளவில் உள்ள தூரத்தில் இருந்து படிக்க வரும் மாணவர்களுக்காக குதிரை வண்டி ஏற்பாடு செய்யப்பட்டது.

வடிவமைப்பு மீள்பார்வை
---------------------

 பள்ளி பேருந்துகளின் வடிவமைப்பு மற்றும் இயக்கம் மீதான தற்போதைய மீள்பார்வைமீள்பார்வை
தேசிய நெடுஞ்சாலைப் போக்குவரத்து பாதுகாப்பு நிர்வாகம் (NHTSA) மற்றும் தேசிய போக்குவரத்து பாதுகாப்பு வாரியம் (NTSB) ஆகியவற்றின் படி, பள்ளி பேருந்துகள் சாலை வாகனங்களிலே பாதுகாப்பான வகையாகும்.  சராசரியாக ஒவ்வொரு ஆண்டும் ஐந்து இறப்புகள் பள்ளிப் பேருந்தினால் பள்ளி வயதுக் குழந்தைகள் இறக்கின்றனர்.இது தானுந்தில் செல்வதை விட 70 மடங்கு பாதுகாப்பானது.

சான்றுகள்
---------

1. ↑  "National School Transportation Specifications and Procedures 2015 Edition" (PDF). pp. 342–343. 2017-06-30 அன்று மூலம் (PDF) பரணிடப்பட்டது. 2017-10-02 அன்று பார்க்கப்பட்டது.
2. ↑  Highway Safety Program Guidelines: Pupil Transportation Safety பரணிடப்பட்டது 2011-12-31 at the வந்தவழி இயந்திரம். National Highway Traffic Safety Administration website. Retrieved 2010-06-23.
3. ↑  Mark Theobald (2004). Wayne Works. Coachbuilt.com. Retrieved 2010-04-26
4. ↑  Dr Kristin Poland of NTSB, quoted at a hearing into a fatal 2012 bus crash at Chesterfield, Missouri, in "Buses safer than cars", *Circular*, Bus and Coach Association of New Zealand, August 2013.
5. ↑  amy.lee.ctr@dot.gov (2016-09-09). "School Bus Safety". *NHTSA* (ஆங்கிலம்). 2018-09-08 அன்று பார்க்கப்பட்டது.
கோர்கன்
**கோர்கன்** (Gorgon) என்போர் கிரோக்கத் தொன்மவியலில் காணப்படும் மூன்று பெண் அசுரர்கள் ஆவர். இவர்களிடம் நச்சுப்பற்களும் தலையில் மயிர்களுக்குப் பதில் கொடூரமான பாம்புகளும் காணப்படுகின்றன. அப்பாம்புகள் வெண்கல நகங்களைக் கொண்டுள்ளன. இவர்கள் போர்க்கிஸ் மற்றும் கெடோவின் பிள்ளைகள் ஆவர். ஸ்தெனோ, யூர்யலே மற்றும் மெடுசா ஆகிய இம்மூன்று சகோதரிகளுமே கோர்கன்கள். இவர்களில் மெடுசா என்பவளே சக்தி வாய்ந்தவளும் மிகவும் பலம்பொருந்தியவளும் ஆவாள். இவள் பேர்சியஸ் இனால் கொல்லப்படுகின்றாள்.

இவற்றையும் பார்க்க
------------------

* மெடுசா

மேற்கோள்கள்
-----------

1. ↑  இலியட், xi, 35-36 and Odyssey xi, 636
2. ↑  "She was the daughter of Phorcys, a God of the sea, and Ceto, a female sea God". 5 செப்டம்பர் 2015 அன்று பார்க்கப்பட்டது.
3. ↑  "Medusa was a monster in Greek mythology, known as a Gorgon. She had the face of a hideous woman, but had poisonous snakes on her head, instead of hair". 5 செப்டம்பர் 2015 அன்று பார்க்கப்பட்டது.
4. ↑  Kottke, Amanda. "The Gorgons". *arthistory.sbc.edu*. டிசம்பர் 9, 2004 அன்று மூலம் பரணிடப்பட்டது. May 27, 2010 அன்று பார்க்கப்பட்டது.

வெளி இணைப்புகள்
---------------

* கோர்கன்கள் பற்றி...
**அந்துவஞ்சேரல் இரும்பொறை** சேர நாட்டின் ஒரு பகுதியாக இருந்த பொறையநாட்டின் ஆட்சியாளர்கள் வழி வந்தவன். இரும்பொறை என்னும் மரபைத் தொடக்கி வைத்தவன் இவனே. இவனது வழி வந்தவர்களே இரும்பொறை அல்லது பொறையன் என அழைக்கப்பட்டார்கள். இவன் சேர நாட்டு அரசுரிமை பெறுவதற்கான மரபுவழி வந்தவனாக இல்லாது இருக்கலாம் எனவும் கருதப்படுகிறது. எனினும் சேர மன்னர்களின் உதியன் மரபுவழி அற்றுப்போனதாலும், இவனது புதல்வர்களுக்கு, அவர்களது தாய்வழியாக பொறையநாட்டு வாரிசுரிமை கிடைத்ததாலும் இவர்கள் சேரநாட்டு அரசர்கள் ஆகும் வாய்ப்புப் பெற்றார்கள். 

  

அந்துவஞ்சேரல், அமராவதி ஆற்றுப்படுகைப் பகுதிகளைப் பாதுகாப்பதற்காக அங்கே அனுப்பப்பட்டான். அவன் அங்கே ஒரு இராச்சியத்தை உருவாக்கினான் அது அமராவதி ஆற்றுப்படுகைப் பகுதி, கொங்கு நாடு, பொறையநாடு என்பவற்றை உள்ளடக்கியிருந்தது. அந்துவஞ்சேரல், இதன் ஆட்சியாளன் ஆனான். இதன் மூலம் அவன் அந்துவஞ்சேரல் இரும்பொறை என அறியப்பட்டான். அந்துவஞ்சேரல் பொறையநாட்டு வாரிசுரிமை பெற்ற இளவரசியை மணந்து கொண்டவன்.

  

இவனது இரண்டாவது மகனான செல்வக் கடுங்கோ வாழியாதன் இரும்பொறை சேர மன்னன் ஆனான். இவனுக்கு முன் குறுகிய காலம் அந்துவஞ்சேரலாதன் அரசனாக இருந்திருக்கக்கூடும் என்பது சிலரது கருத்து. ஆனால் இதற்குப் பல காலம் முன்னரே, களங்காய்க்கண்ணி நார்முடிச்சேரல் ஆட்சிக்கு வருவதற்கு முன் அந்துவஞ்சேரல் இறந்துவிட்டதாகவும் கூறப்படுகிறது.

குறிப்புகள்
-----------

1. ↑  டான் பொஸ்கோ
2. ↑  டான் பொஸ்கோ
3. ↑  செல்வம், வே. தி, 2002. பக். 91
4. ↑  டான் பொஸ்கோ

உசாத்துணைகள்
------------

* புலியூர்க் கேசிகன், *பதிற்றுப்பத்து தெளிவுரை*, புலியூர்க் கேசிகன், சென்னை, 2005 (மறுபதிப்பு).
* செல்லம், வே. தி. *தமிழக வரலாறும் பண்பாடும்*, மணிவாசகர் பதிப்பகம், சென்னை, 2002 (மறுபதிப்பு).
* டான் பொஸ்கோ, *பண்டைய கேரளாவின் வரலாறு* 03 ஏப்ரல் 2009 இல் அணுகப்பட்டது. பரணிடப்பட்டது 2009-03-26 at the வந்தவழி இயந்திரம் (ஆங்கில மொழியில்)

வெளிப்பார்வை
------------

அந்துவஞ்சேரல் கிள்ளியைக் காப்பாற்றியது
Photograph of a phone cage used for storing students' phones during school hours பள்ளி நேரங்களில் மாணவர்களின் தொலைபேசிகளை அவர்களிடம் இருந்து விலக்கி வைக்கப் பயன்படுத்தப்படும் தொலைபேசிக் கூண்டு.
**பள்ளிகளில் செல்லிடத் தொலைபேசிகளின் பயன்பாடு** (Mobile phone use in schools) என்பது மாணவர்கள், பெற்றோர்கள், ஆசிரியர்கள் மற்றும் அதிகாரிகளால் விவாதிக்கப்படும் ஒரு சர்ச்சைக்குரிய விடயமாக மாறியுள்ளது.

மாணவர்களின் பாதுகாப்பிற்கு இவை அவசியமானவை என்றும் குழந்தைகள் தங்கள் பெற்றோர் மற்றும் பாதுகாவலர்களுடன் தொடர்பு கொள்ள வாய்ப்பாக உள்ளது என்றும், பல பள்ளி விடயங்களை எளிதாக்க முடியும், மேலும் புதிய ஊடகங்களை எவ்வாறு சரியாகக் கையாள்வது என்பதை குழந்தைகள் கற்றுக்கொள்கிறார்கள் என்று செல்லிடத் தொலைபேசிகளைப் பயன்படுத்துவதை ஆதரிக்கும் மக்கள் கருதுகிறார்கள். 

பள்ளி நடைபெறும் போது மாணவர்கள் மொபைல் போன்களைப் பயன்படுத்துவதை எதிர்ப்பவர்கள், செல்லிடத் தொலைபேசி கற்றல் - கற்பித்தல் செயல்பாடுகளுக்கு இடையூறு ஏற்படுத்துவதாகவும் தேர்வு முறைகேடு, தேவையற்ற புகைப்படங்களை எடுப்பது,  தொலைபேசியில் விளையாட்டுக்களை விளையாடுதல் போன்ற தகாத செயல்பாடுகளில் பயன்படுத்தப்படலாம் என்றும் நம்புகின்றனர். ஆசிரியர்கள் மீது கவனம் செலுத்துவதற்குப் பதிலாக, மாணவர்கள் தங்கள் தொலைபேசிகளால் அதிக நேரத்தை செலவிடுகிறார்கள்.

மொபைல் போன்களால் ஏற்படும் கவனச்சிதறல்களைத் தடுக்க, சில பள்ளிகள் பள்ளி நேரங்களில் மாணவர்கள் தங்கள் தொலைபேசிகளைப் பயன்படுத்துவதைக் கட்டுப்படுத்தும் கொள்கைகளை அமல்படுத்தியுள்ளன. சில பள்ளி நிர்வாகிகள் குமையினைப் பயன்படுத்தியுள்ளனர், ஆனால் இந்த நடைமுறை சில அதிகார வரம்புகளில் சட்டவிரோதமானதாகக் கருதப்படுகிறது. கவனச்சிதறல்களைக் குறைக்கவும், தேவையற்ற பயன்பாட்டைத் தடுக்கவும் தொலைபேசி பயன்பாட்டைக் கண்காணிக்கவும் கட்டுப்படுத்தவும் மென்பொருள் பயன்படுத்தப்படலாம். இருப்பினும், இந்த ஒழுங்குமுறை முறைகள் தனியுரிமை மீறல் மற்றும் அதிகார வரம்பு மீறல் பற்றிய கேள்விகளை எழுப்புகின்றன.

சான்றுகள்
---------

1. ↑  Essex, Nathan L. (2013). *The 200 Most Frequently Asked Legal Questions for Educators*. Simon and Schuster. பக். 64–66. பன்னாட்டுத் தரப்புத்தக எண்:978-1-62087-520-9.
2. ↑  Magid, Larry (April 14, 2016). "School Software Walks The Line Between Safety Monitor And 'Parent Over Shoulder'". *Forbes*. .
3. ↑  Cook, Henrietta (July 16, 2017). "How schools are tracking students using their mobile phones". *The Age*. .

வெளி இணைப்புகள்
---------------

* அமெரிக்க உயர்நிலைப் பள்ளிகளில் செல்போன்கள்: ஒரு தேசிய ஆய்வு, ஜர்னல் ஆஃப் டெக்னாலஜி ஸ்டடீஸ்
* ஹுவாங், ஜி. (2013). மொபைல் மற்றும் எங்கும் நிறைந்த கற்றலின் ஆராய்ச்சி சிக்கல்கள் மற்றும் பயன்பாடுகள் பரணிடப்பட்டது 2017-04-07 at the வந்தவழி இயந்திரம்
**இப்படை வெல்லும்** என்பது 2017 ஆவது ஆண்டில் வெளியான ஓர் இந்தியத் தமிழ்த் திரைப்படமாகும். கௌரவ் நாராயணன் எழுதி இயக்கிய இத்திரைப்படத்தில் உதயநிதி ஸ்டாலின், மஞ்சிமா மோகன் ஆகியோர் முக்கிய வேடங்களிலும், டேனியல் பாலாஜி, ஆர். கே. சுரேஷ், சூரி ஆகியோர் இதர துணை வேடங்களிலும் நடித்துள்ளனர். இப்படத்தின் தயாரிப்பு 2016 செப்டம்பர் மாதத்தில் தொடங்கியது.

கதைச்சுருக்கம்
--------------

சென்னையில் மென்பொருள் நிறுவனத்தில் வேலை செய்யும் மது என்கிற மதுசூதனனும் (உதயநிதி ஸ்டாலின்), காவல் துறை இணை ஆணையரின் தங்கை பார்கவிவியும் (மஞ்சிமா மோகன்) காதலிக்கின்றனர். மதுவின் சம்பளத்தை அடிப்பையாக கொண்டு வீட்டுக்கடன் வாங்கி அனுப்ப, அதைக்கொண்டு சொந்த ஊரான திருவண்ணாமலையில் மதுவின் அம்மா கண்மணி (ராதிகா) வீடுகட்டிவருகிறார். இந்நிலையில் மென்பொருள் நிறுவனத்தின் ஆட்குறைப்பு நடவடிக்கையால் மதுவின் வேலை போகிறது. அம்மா வருத்தப்படுவார் என்பதால் அதைச் சொல்லாமல் மறைக்கிறார். கந்துவட்டிக்குக் கடன் வாங்கியும், காதலியின் உதவியுடனும் வீட்டுக் கடனுக்கு தவனை செலுத்துகிறார். இந்நிலையில், இவர்களது காதல் விவகாரம் பார்கவியின் அண்ணனான காவல் துறை அதிகாரி ஆர். கே. சுரேசுக்கு தெரிந்து, பிரச்சினையாகிறது. இதனால், இருவரும் பதிவுத் திருமணம் செய்துகொள்ள முடிவு செய்கின்றனர்.

  

இந்த நிலையில், உத்தரப் பிரதேசத்தின் நைனி மத்திய சிறையிலிருந்து, குண்டு வைத்து அங்கிருந்து தப்பிக்கிறார் தீவிரவாதி சோட்டா. அடுத்த குண்டுவெடிப்புக்கான திட்டத்துடன் சென்னைக்கு வருகிறார். அப்போது வழியில் கண்ட சோட்டாவை டப்பிங் கலைஞரான சூரி தன் இருசக்கர வாகனத்தில் அழைத்து சென்று உதவுகிறார். காவலர்கள் வாகன தணிகையில் ஈடுபடுவதைக் கண்ட சோட்டா சூரியின் வண்டியில் இருந்து இறங்கி சென்றுவிடுகிறார். சாலையைக் கடக்கும் சோட்டாவை மகிழுந்தில் வரும் மது இடித்துவிடுகிறார். நேர்ச்சியில் காயமுற்ற சோட்டாவை மது மருத்துவமனையில் சேர்த்துவிட்டு பணமில்லாததால் சொல்லிக்கொள்ளாமல் சென்றுவிடுகிறார். சோட்டா மருத்துவமனையில் இருந்து மாயமாகிறார். மருத்துமனையில் பணிபுரியும் பெண் தீவிரவாதி சோட்டாவின் படத்தை தொலைக்காட்சி செய்தியில் பார்த்து அவர் மருத்துவமனையில் அனுமதிக்கப்பட்டது குறித்து காவல்துறையிடம் கூறுகிறார். 
காவல்துறையினர் மதுவையும், சூரியையும் கண்காணிப்புக் கேமராக்களில் சோட்டாவுடன் இருப்பதைக் கண்டு இருவரையும் சந்தேகப்பட்டு கைது செய்து ஒரே வாகனத்தில் அழைத்துச் செல்லுகிறது. வழியில் காவல்வாகனம் நேர்ச்சிக்கு உள்ளாகிறது. மருத்தவமனையில் இருவரும் சேர்க்கப்படுகின்றனர். அவர்களை இரவிலேயே போலி மோதலில் கொல்ல காவல் துறை அதிகாரி ஆர். கே. சுரேஷ் திட்டமிடுகிறார். இதையறிந்த இருவரும் அவர்களிடம் இருந்து தப்பிச் செல்கின்றனர். காதலி பார்கவியின் துணையுடன் மதுவும், சூரியும் தீவிரவாதிகளுடன் தங்களுக்கு சம்பந்தம் இல்லை என நிரூபிப்பதும், காவல்துறையினருடன் சேர்ந்து சென்னையில் வெடிகுண்டுகளைக் கண்டுபிடித்து, தீவிரவாதிகளைப் பிடிப்பதுமே மீதிக் கதை

பாடல்கள்
--------

மேற்கோள்கள்
-----------

1. ↑

வெளியிணைப்புகள்
---------------
பள்ளி மணியாக பயன்படுத்த தொங்கவிடபட்ட தண்டவாளத் துண்டு
**பள்ளி மணி** (School bell) பள்ளியின் மாணவர்கள் மற்றும் ஊழியர்களுக்கு பள்ளி நாளின், பாடவேளை மற்றும் இடைவேளையின் ஆரம்பம் மற்றும் முடிவுகளைக் குறிப்பது போன்ற முக்கியமான நேரங்களை அறிவிக்கப் பயன்படுகிறது.

சில பள்ளிகளில் மனிதர்கள் தங்களது கைகளால் அடிக்கும் வகையில் மணிகள் இருந்தன. தமிழ்நாட்டில் தண்டவாளத் துண்டை கட்டிவைத்து அதைத் தட்டி ஒலி எழுப்பும் வழக்கம் உள்ளது. தற்காலத்தில் பொதுவாக மின்சாரம் மூலம் இயக்கப்படும் மணிகள் உள்ளன.  சீனா, வட கொரியா மற்றும் தென் கொரியா போன்ற கிழக்கு ஆசிய நாடுகளில், *வெஸ்ட்மின்ஸ்டர் சைம்ஸ்* முறை பொதுவாக மணியாக ஒலிக்கப்படுகிறது. 

செவித்திறன் குறைபாடுள்ள பள்ளிகள் மாற்று சமிக்ஞை முறைகளைப் பயன்படுத்துகின்றன, உதாரணமாக ஆசிரியரின் சைகை மொழி மற்றும் மணி ஒலிக்கும்போது ஒளிரும் விளக்குகள் ஆகிய வழிகளைப் பின்பற்றுகின்றனர்.. 

 தர்வா தொடக்கப் பள்ளியில் ஒரு பள்ளிச் சிறுவன் பாரம்பரிய பள்ளி மணியை அடிக்கிறான்.
 நவீன அமெரிக்க உயர்நிலைப் பள்ளியில் மணிக்காகப் பயன்படுத்தப்படும் ஒருங்கிணைந்த பி.ஏ ஒலிபெருக்கி/கடிகாரம்

சோமாலியாவில் பள்ளி மணி ஒலிக்க தடை
---------------------------------

ஏப்ரல் 2010 இல், பெரும் பகுதியைக் கட்டுப்படுத்தும் ஓர் இஸ்லாமியப் போராளிக் குழுவான அல்-சபாப் - சோமாலியாவின் - பள்ளி மணிகள் தேவாலய மணிகளைப் போலவே ஒலிப்பதால் அவை தடை செய்ய உத்தரவிட்டது. ஒரு வகுப்பு ஆரம்பமாகிறது அல்லது முடிவடைகிறது என்பதை சமிக்ஞை செய்வதற்கான மாற்று வழியாக கைதட்டல்கள் பயன்படுத்தப்பட்டன.

மேலும் பார்க்கவும்
------------------

* பாடவேளை
* கடைசி மணி

சான்றுகள்
---------

1. ↑  "Clock Chime Tunes, Antique Clocks Guy Reference Library. Antique Clocks Guy - Brokers of Antique Clocks. Always the highest quality antique clocks available". *www.clockguy.com*. 2020-10-27 அன்று பார்க்கப்பட்டது.
2. ↑  "School Bells". *moe.gov.sg*. Ministry of Education, Singapore. 30 August 2021 அன்று பார்க்கப்பட்டது.
3. ↑  "Modern Teaching Techniques for Deaf and Hard of Hearing Students". *online.sju* (ஆங்கிலம்). 2017-02-16. 2020-10-27 அன்று பார்க்கப்பட்டது.
4. ↑  "Somalia bans school bells". *BBC*. .

வெளி இணைப்புகள்
---------------

* பொதுவகத்தில் School bells தொடர்பாக ஊடகக் கோப்புகள் உள்ளன.
பெரம்பலூர் மாவட்டம், வேப்பந்தட்டை வட்டத்தில் உள்ள கோரையாறு கிராமத்திலிருந்து சுமார் 3 கி.மீ. தொலைவில் அமைந்துள்ள பச்சைமலை மீது கோரையாறு நீர்வீழ்ச்சி அமைந்துள்ளது. இந்நீர் வீழ்ச்சியில் மலை உச்சியிலிருந்து தண்ணீர் கொட்டும் இடத்தில் 60 அடி ஆழம் கொண்ட நீர் தேக்கமும் உள்ளது.

இவ்வ‌ருவியில், சாதாரண மழைபெய்தால் கூட நீர் கொட்டும். குறிப்பாக அக்டோபர் மாதத்தின் இறுதியில் தொடங்கி, நவம்பர், டிசம்பர் மாதங்களே கோரையாறு அருவியின் சீசன் நாட்களாகும். இந்த மழைநீர் கோரையாறு, தொண்டமாந்துறை வழியாக கல்லாற்றில் கலக்கிறது.
  

Alt textஅருவிக்கு செல்லும் வழி
  

Alt textஅருவிக்கு செல்லும் வழி
  

Alt textஅருவிக்கு செல்லும் வழி
  

பெரம்பலூரிலிருந்து வேப்பந்தட்டை, கிருஷ்ணாபுரம் வழியாக தொண்டமாந்துறைக்கு சென்று, அங்கிருந்து விஜய புரம், அய்யர்பாளையம் வழியாக பச்சைமலை அடிவாரத்திலுள்ள கோரையாறு கிராமத்திற்கு செல்ல வேண்டும். இந்த கோரையாறு கிராமம் வரை அரசு டவுன் பஸ் செல்கிறது. கார், மோட்டார் சைக்கிள்களிலும் செல்லலாம்.

இதன்பிறகு பச்சைமலை மீது இடையிலுள்ள ஆற்றை கடந்து 3 கிலோ மீட்டர் தூரம் நடந்து செல்ல வேண்டும். அங்கு உயரத்திலிருந்து கருங்கல் பாறைகள் சூழ்ந்த குளத்திற்குள் ஆர்ப்பரித்தபடி அருவி நீர் கொட்டுகிறது.
  

Alt textகோரையாறு அருவி
  

Alt textகோரையாறு அருவி
  

Alt textகோரையாறு அருவி

வெளியிணைப்புகள்
---------------

* கோரையாறு அருவி சுற்றுலா தலமாக்கப்படுமா?, தினமணி நவம்பர் 5,2014.

* விகடன் செய்தி
**எலிசின் இப்பியாசு** (*Hippias*, கிரேக்கம் கிரேக்கம்: Ἱππίας ὁ Ἠλεῖος‎  ; கிமு 5 ஆம் நூற்றாண்டின் பிற்பகுதி) என்பவர் ஒரு கிரேக்க சோபிஸ்டு ஆவார். இவர் சாக்கிரட்டீசின் சமகாலத்தராவார். பிற்கால சோபிஸ்டுகளின் உறுதியான பண்புகள் கொண்டவராக, அனைத்து விசயங்களையும் அறிந்தவராக இருந்தார். மேலும் இவர் கவிதை, இலக்கணம், வரலாறு, அரசியல், கணிதம் மற்றும் பலவற்றில் விரிவுரையாற்றியுள்ளார். இவரைப் பற்றிய பல செய்திகள் பிளேட்டோவிடமிருந்து கிடைக்கின்றன. இவரை அவரை வீணானவர் என்றும், திமிர்பிடித்தவர் என்றும் வகைப்படுத்துகிறார்.

வாழ்க்கை
--------

ஹிப்பியாஸ் கிமு 5 ஆம் நூற்றாண்டின் நடுப்பகுதியில் (கி.மு. 460) கிரேக்கத்தின் எலிசில் பிறந்தார். இவர் புரோட்டோகோராஸ் மற்றும் சாக்கிரடீசின் சமகாலத்தவராவார். இவர் ஹெகேசிடாமஸின் சீடராவார்.  இவரது திறமை காரணமாக, இவரது சக குடிமக்கள் அரசியல் விசயங்களிலும், எசுபார்த்தாவிற்கான இராஜதந்திர பணியிலும் இவரது சேவைகளைப் பயன்படுத்திக்கொண்டனர்.  ஆனால் இவர் எல்லா வகையிலும் அந்தக் காலத்தின் மற்ற சோபிஸ்டுகளைப் போலவே செயல்பட்டார்: இவர் கற்பித்தல் மற்றும் பொதுக்கூட்ட உரை நோக்கத்திற்காக கிரேக்கத்தின் பல்வேறு நகரங்கள் மற்றும் மாவட்டங்களுக்குச் சென்றார். பிளேட்டோவின் இரண்டு உரையாடல்களான, *ஹிப்பியாஸ் மேஜர்* மற்றும் *ஹிப்பியாஸ் மைனர்* ஆகியவற்றில் இவரை வீணானவர் என்றும், திமிர் பிடித்தவர் என்றும் சித்தரிக்கின்றன.

வேலை
----

இப்பியாசு மிகவும் விரிந்த அறிவாற்றல் கொண்டவர். மேலும் இவர் சொல்லாட்சி, மெய்யியல், அரசியல் ஆய்வுகளில் தன்னை ஈடுபடுத்திக் கொண்டார். அதேசமயம் இவர் கவிதை, இசை, கணிதம், ஓவியம், சிற்பம் ஆகியவற்றிலும் நன்கு தேர்ச்சி பெற்றிருந்தார். இவர் தன் வாழ்க்கையில், பயன்படுத்திய முத்திரை மோதிரம், மேலங்கி, காலணிகள் போன்ற உடமைகளில் தன் சொந்த கைகளால் உருவாக்காத எதையும் தன் உடலில் அணியவில்லை என்று பெருமையாகப் பேசுவார்.  ஒலிம்பியானிகோன் *அனாகிராப்* ( Ὀλυμπιονικῶν Ἀναγραφή ) என அழைக்கப்படும் ஒரு தொலைந்து போன படைப்பை இவர் வைத்திருந்தார், அதில் கிமு 776 இல் ஒலிம்பிக் விளையாட்டில் கொரோபசின் வெற்றியைக் ஒலிம்பியாடில் கணக்கிட்டிருந்தது, அது அனைத்து ஓலிம்பிக் வெற்றி குறித்த பிற்காலப் பட்டியல்களுக்கும் அடிப்படையானது.  மறுபுறம், இவரது அறிவு பொதுவாக மேலோட்டமாகத் தோன்றும், இவர் எந்தவொரு குறிப்பிட்ட கலை அல்லது அறிவியல் விவரங்களுக்குள் நுழைவதில்லை, மேலும் சில பொதுவான விஷயங்களில் திருப்தி அடைந்தார். இது எதையும் பற்றிய முழுமையான அறிவு இல்லாமல் எல்லாவற்றையும் பேசுவதற்கு அவருக்கு உதவியது. இந்த ஆணவம், அறியாமையுடன் இணைந்து. இதனால் இப்பியாசை பிளேட்டோ கடுமையான விமர்சிக்க காரணமாயிற்று. ஏனெனில் சோபிஸ்ட்டுகள் மிகவும் பரவலாக நற்பெயரைக் கொண்டிருந்தனர். அதனால் உயர் வகுப்பு இளைஞர்களின் கல்வியில் பெரும் தாக்கத்தை அவர்கள் ஏற்படுத்தினார். ஹிப்பியாசால் கண்டுபிடிக்கப்பட்டதாக கூறப்படும் ஒரு கணிதக் கண்டுபிடிப்பு சில சமயங்களில் ஹிப்பியாஸின் குவாட்ராட்ரிக்ஸ் என்று அழைக்கப்படுகிறது.

குறிப்புகள்
-----------

1. ↑  Suda, *Hippias*
2. ↑  Plato, *Hippias major*, 281a, 286a; Philostratus, *Vit. Soph.* i. 11.
3. ↑  Plato, *Hippias major*, 285c, *Hippias minor*, 368b, *Protagoras*, 315c; Philostratus, *Vit. Soph.* i. 11.; Themistius, *Orat.* xxix. p. 345. d.
4. ↑  Christesen, Paul (2012), "Imagining Olympia: Hippias of Elis and the First Olympic Victor List", in Auber, Jean-Jacques; Várhelyi, Zsuzsanna (eds.), *A Tall Order: Writing the Social History of the Ancient World*, Berlin: B.G. Teubner, pp. 319–356, doi:10.1515/9783110931419.319.
**லான்ட்ராய்டு** (Laundroid) 

என்பது வீட்டு உபயோகப் பொருளான துணிதுவைக்கும் ரோபோ ஆகும். இது தானகவே துணியைத் துவைத்து,உலர்த்தி, மடித்து தரும் ரோபோ ஆகும். இது முதன்முதலில் டோக்கியோவில் சீடெக் நுகர்வோர் மின்னணு கண்காட்சியில் அறிமுகப்படுத்தி, செயல்படுத்தி காண்பிக்கப்பட்டது. தைவா, பேனசோனிக், செவன் ட்ரீமர்ஸ் ஆகிய நிறுவனங்களால் தொடர்ந்து விரிவாக்கம் செய்யப்பட்டு வருகிறது. இது ஒவ்வொரு துணியினையும் துவைத்து, உலர்த்தி, மடிக்க மூன்று முதல் பத்து நிமிடங்கள் எடுத்துக்கொள்கிறது. இது ஜப்பான், அமெரிக்க ஐக்கிய நாடுகளில் விற்பனைக்கு வர உள்ளது. இதன் விற்பனை 2017 மார்ச் முதல் முன்பதிவு செய்யப்படுகிறது. ஆரம்பத்தில் உருவாக்கப்பட்ட ரோபோவானது துணிகளை மடிப்பதற்கு மட்டும் பயன்படும் வகையில் இருந்தது. முழுமையாக்கப்பட்ட ரோபோவானது துணிகளைத் துவைத்து, உலர்த்தி விரும்பும் வகையில் மடித்து தரும் வகையில் 2019 -ல் வெளியாக உள்ளது.

மேற்கோள்கள்
-----------

1. ↑  Craine, Tatiana. "Laundroid, the Laundry-Folding Robot, Is Your New Favorite Time-Saving Invention". Inverse.
2. ↑  Heater, Brian. "And Then There's Laundroid, The Laundry Folding Robot". Tech Times.
3. ↑  McGrath, Jenny. "Laundry-folding robot may take hours, but at least you don't have to fold laundry". Digital Trends.
**இப்னு அரபி (றலி)** என அழைக்கப்படும் **அபு அப்தல்லா முகம்மது இப்னு அலி இப்னு முகம்மது இப்னு அல்-அரபி அல்-ஹாத்திமி அத்தாய்** (*Abū ʿAbd Allāh Muḥammad ibn ʿAlī ibn Muḥammad ibn al-ʿArabī al-Ḥātimī aṭ-Ṭāʾī*, அரபு மொழி: أبو عبد الله محمد بن علي بن محمد بن العربي الحاتمي الطائي‎ சூலை 25, 1165 - நவம்பர் 8, 1240) என்பவர் அராபிய சூபி இறைஞானியும், மெய்யியலாளரும் ஆவார். சூபித்துவத்தைப் பின்பற்றுபவர்களால் இவர் "பெரும் அறிஞர்" எனவும் உண்மையான ஞானி எனவும் போற்றப்பட்டவர்

வாழ்க்கைக் குறிப்பு
-------------------

இவர் ஹிஜ்ரி ஆண்டு 560 இல் எசுப்பானியாவில் உள்ள மூர்சியா என்னும் இடத்தில் பிறந்து 'இஸ்பீலியா' என்ற ஊரில் வளர்ந்தார்.

"அஷ்ஷெய்க்குல் அக்பர்" (மாபெரும் குருநாதர்), "முகியுதின் இப்னு அரபி" "ஹுஜ்ஜத்துல்லாஹில் ளாஹிரா" (இறைவனின் வெளிப்படையான அத்தாட்சி), "ஆயத்துல்லாஹில் பாஹிரா" (இறைவனின் வியத்தகு அற்புதம்) ஆகிய சிறப்புப் பெயர்களால் அழைக்கப்பட்டார். இவர்கள் அதிகமான நூல்கள் எழுதியுள்ளார்கள். அவற்றுள் 'அல் புதுஹாத்துல் மக்கியா', புஸுசுல் ஹிகம்', 'மபாதிஹுல் கைப்', அத்தஹ்ரிபாத்', 'முஹாளறதுல் அப்றார்' ஆகியவை மிகப் பிரபலமானவையாகும்.

இவர் மத்திய கிழக்கு நாடுகளில் பயணம் செய்து இஸ்லாமிய பிரச்சாரங்களை மேற்கொண்டிருந்த வேளையில், சிரியாவின் தலைநகர் ('திமிஷ்க்') டமஸ்கசில் ஹிஜ்ரி ஆண்டு 638 (கி.பி.1240) காலமானார்.

மேற்கோள்கள்
-----------

1. ↑  Attested by many legendary scholars of Shariah such as al-Alusi al-Hanafi in his magnificent Tafsir where he addressed the Sheikh as: The Sheikh ul Akbar (greatest sheikh), Muhayuddin Ibn Arabi Qudus Allah Ta’la Sira [Ruh ul Ma’ani Volume # 7, Page # 741]
2. ↑  அல்-சுயூதி, Tanbih al-Ghabi fi Tanzih Ibn ‘Arabi (p. 17-21)
3. ↑  "The Meccan Revelations". *உலக மின்னூலகம்*. 1900–1999. 2013-07-14 அன்று பார்க்கப்பட்டது.

வெளி இணைப்புகள்
---------------

* Ibn Arabi society page about Ibn Al 'Arabi
* Information about Ibn Al 'Arabi's life and works பரணிடப்பட்டது 2007-04-29 at the வந்தவழி இயந்திரம்